PMIndiaData/PMIndiaSum huggingface dataset:
ആറു കോടി ഗ്രാമീണ ഭവനങ്ങളെ ഉള്‍പ്പെടുത്തിക്കൊണ്ടുള്ള ‘പ്രധാനമന്ത്രി ഗ്രാമീണ്‍ ഡിജിറ്റല്‍ സാക്ഷരതാ അഭിയാന്’ മന്ത്രിസഭായോഗം അംഗീകാരം നല്‍കി

പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം 6 കോടി ഗ്രാമീണ ഭവനങ്ങളെ ഡിജിറ്റല്‍ സാക്ഷരരാക്കുകയെന്ന ലക്ഷ്യത്തിനായുള്ള പ്രധാനമന്ത്രി ഗ്രാമീണ്‍ സാക്ഷരതാ അഭിയാന് (പി.എം.ജി.ഡി.ഐ.എസ്.എച്ച്.എ) അംഗീകാരം നല്‍കി. 2,351.38 കോടി രൂപയുടെ പദ്ധതിയുടെ ഉദ്ദേശ്യം ഗ്രാമീണമേഖലയെ മാര്‍ച്ച് 2019 ഓടെ ഡിജിറ്റല്‍ സാക്ഷരരാക്കുകയെന്നതാണ്. 2016-17ലെ ബജറ്റില്‍ കേന്ദ്ര ധനകാര്യ മന്ത്രി നടത്തിയ പ്രഖ്യാപനത്തിന്റെ ചുവട് പിടിച്ചാണ് പദ്ധതിക്ക് രൂപം നല്‍കിയിരിക്കുന്നത്. ലോകത്തിലെ തന്നെ ഏറ്റവും വലിയ ഡിജിറ്റല്‍ സാക്ഷരതാ പദ്ധതികളില്‍ ഒന്നായിരിക്കും പി.എം.ജി.ഡി.ഐ.എസ്.എച്ച്.എ. ഈ പദ്ധതിപ്രകാരം 25 ലക്ഷം അപേക്ഷകരെ 2016-17 സാമ്പത്തികവര്‍ഷം പരിശീലിപ്പിക്കും. 2017-18 സാമ്പത്തികവര്‍ഷത്തില്‍ 275 ലക്ഷം പേരെയും 2018-19ല്‍ 300 ലക്ഷം പേരെയും പരിശീലിപ്പിക്കാനാണ് പദ്ധതിലക്ഷ്യമിടുന്നത്. ഭൂമിശാസ്ത്രപരമായ സന്തുലിതാവസ്ഥ കാത്തുസൂക്ഷിക്കുന്നതിനായി രാജ്യത്താകമാനമുള്ള 250,000 ഗ്രാമപഞ്ചായത്തുകളില്‍ നിന്നും 200 മുതല്‍ 300 വരെ പേരെ പരിശീലനത്തിനായി രജിസ്റ്റര്‍ ചെയ്യിക്കാനാണ് പരിശ്രമിക്കുന്നത്. ഡിജിറ്റല്‍ സാക്ഷരതനേടുന്നവര്‍ക്ക് കമ്പ്യൂട്ടറുകളും ഒപ്പം മറ്റ് ഡിജിറ്റല്‍ ഉപകരണങ്ങളും (ടാബ്ലറ്റ്, സ്മാര്‍ട്ട് ഫോണുകള്‍) ഉപയോഗിക്കാനാകും, ഇതിലുടെ അവര്‍ക്ക് ഇ-മെയിലുകള്‍ അയക്കാം സ്വീകരിക്കാം, ഇന്റര്‍നെറ്റ് ഉപയോഗിക്കാം, മറ്റ് സര്‍ക്കാര്‍ സേവനങ്ങള്‍ ഉപയോഗിക്കാം, വിവരശേഖരങ്ങള്‍ നടത്താം, കറന്‍സിരഹിത ഇടപാടുകള്‍ തുടങ്ങി നിരവധി പ്രവര്‍ത്തനങ്ങള്‍ ഇതിലൂടെ സാദ്ധ്യമാകും. ഒപ്പംവിവരസാങ്കേതിക വിദ്യയ്ക്ക് രാജ്യനിര്‍മ്മാണത്തില്‍ സജീവമായ പങ്കുവഹിക്കാനും കഴിയും. സംസ്ഥാനങ്ങളുടെയും കേന്ദ്ര ഭരണപ്രദേശങ്ങളുടെയും സജീവപങ്കാളത്തിത്തോടെയാണ് പദ്ധതി നടപ്പാക്കുക. സംസ്ഥാനങ്ങളും കേന്ദ്രഭരണപ്രദേശങ്ങളും ചുമതലപ്പെടുത്തിയിട്ടുള്ള സംസ്ഥാന നിര്‍വഹണ ഏജന്‍സികള്‍, ജില്ലാ തല ഇ-ഗവേര്‍ണന്‍സ് സൊസൈറ്റി എന്നിവയുടെ സഹകരണത്തോടെ കേന്ദ്ര ഇലക്‌ട്രോണിക്‌സ് ആന്റ് ഐ.ടി. മന്ത്രാലയത്തിന്റെ മൊത്തത്തിലുള്ള മേല്‍നോട്ടത്തിലാണ് പദ്ധതി നടപ്പാക്കുക.
വിജയ് ദിവസ്: 1971ല്‍ പോരാടിയ സൈനികരെ പ്രധാനമന്ത്രി അഭിവാദ്യംചെയ്തു

1971ല്‍ പോരാടിയ സൈനികരെ വിജയ് ദിവസ് പ്രമാണിച്ച് പ്രധാനമന്ത്രി ശ്രീ. നരേന്ദ്ര മോദി അഭിവാദ്യംചെയ്തു. ‘1971ല്‍ പതറാത്ത ധൈര്യവുമായി യുദ്ധം ചെയ്തു നമ്മുടെ രാഷ്ട്രത്തെ സംരക്ഷിച്ച എല്ലാവരെയും വിജയ് ദിവസ് പ്രമാണിച്ച് അഭിവാദ്യം ചെയ്യുന്നു. അവര്‍ കാഴ്ചവെച്ച ധൈര്യവും സേവനമനസ്‌കതയും ഓരോ ഇന്ത്യക്കാരനിലും അഭിമാനം ഉണര്‍ത്തും’, പ്രധാനമന്ത്രി പറഞ്ഞു.
ജസ്റ്റിസ് എ.എസ് ദവേയുടെ നിര്യാണത്തില്‍ പ്രധാനമന്ത്രി അനുശോചിച്ചു

ഗുജറാത്ത് ഹൈക്കോടതിയിലെ മുന്‍ ജഡ്ജിയും നിലവിലെ ആക്ടിംഗ് ചീഫ് ജസ്റ്റീസുമായ ജസ്റ്റിസ് എ.എസ് ദവേയുടെ നിര്യാണത്തില്‍ പ്രധാനമന്ത്രി ശ്രീ നരേന്ദ്രമോദി അനുശോചിച്ചു. '' ഗുജറാത്ത് ഹൈക്കോടതിയിലെ മുന്‍ ജഡ്ജിയും നിലവിലെ ആക്ടിംഗ് ചീഫ് ജസ്റ്റീസുമായ ജസ്റ്റിസ് എ.എസ്. ദവേയുടെ നിര്യാണം വല്ലാത്ത മനോവേദനയുണ്ടാക്കി. നിയമമേഖലയില്‍ നല്‍കിയ സംഭാവനകളുടെ പേരില്‍ അദ്ദേഹം എന്നും ഓര്‍മ്മിക്കപ്പെടും. അദ്ദേഹത്തിന്റെ കുടുംബത്തോടും സുഹൃത്തുക്കളോടും അനുശോചനം രേഖപ്പെടുത്തുന്നു. ഓം ശാന്തി'' പ്രധാനമന്ത്രി പറഞ്ഞു.
വീയന്ന, ലൊക്കാര്‍ണോ, നൈസ് കരാറുകളില്‍ ഇന്ത്യ പങ്ക് ചേരാനുള്ള നിര്‍ദ്ദേശത്തിന് മന്ത്രിസഭയുടെ അനുമതി

മൂന്ന് അന്താരാഷ്ട്ര കരാറുകളില്‍ ഇന്ത്യയെ ഉള്‍പ്പെടുത്താനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. കരാറുകള്‍ ഇവയാണ് : 1. ചരക്കുകളുടെയും, സേവനങ്ങളുടെയും രജിസ്‌ട്രേഷന്‍ അടയാളങ്ങളുമായി ബന്ധപ്പെട്ട അന്താരാഷ്ട്ര വര്‍ഗ്ഗീകരണം സംബന്ധിച്ച നൈസ് കരാര്‍. 2. ട്രേഡ് മാര്‍ക്കുകളുടെ ലക്ഷണയുക്തമായ ഘടകങ്ങള്‍ക്ക് അന്താരാഷ്ട്ര വര്‍ഗ്ഗീകരണത്തിനായുള്ള വീയന്ന കരാര്‍. 3. വ്യാവസായിക ഡിസൈനുകളുടെ അന്താരാഷ്ട്ര തരംതിരിവിനുള്ള ലൊക്കാര്‍ണോ കരാര്‍. വീയന്ന, ലൊക്കാര്‍ണോ, നൈസ് കരാറുകളില്‍ ഉള്‍പ്പെടുന്നത് ട്രേഡ് മാര്‍ക്കുകളിലും, ഡിസൈന്‍ ആപ്ലിക്കേഷനിലും ആഗോളതലത്തില്‍ തുടര്‍ന്ന് പോരുന്ന വര്‍ഗ്ഗീകരണ സമ്പ്രദായവുമായി ഒത്ത് പോകാന്‍ ഇന്ത്യയിലെ ബൗദ്ധിക സ്വത്തവകാശ ഓഫീസിനെ സഹായിക്കും. അന്താരാഷ്ട്ര വര്‍ഗ്ഗീകരണ സംവിധാനത്തില്‍ ഇന്ത്യന്‍ മാതൃകകളെയും, രൂപങ്ങളെയും ഉള്‍പ്പെടുത്താനുള്ള ഒരു അവസരവും അത് പ്രദാനം ചെയ്യും. ഇന്ത്യയില്‍ ബൗദ്ധിക സ്വത്തവകാശ സംരക്ഷണവുമായി ബന്ധപ്പെട്ട് വിദേശ നിക്ഷേപകരില്‍ വിശ്വാസം വര്‍ദ്ധിപ്പിക്കാനും ഇത് സഹായിക്കും. കരാര്‍ പ്രകാരമുള്ള വര്‍ഗ്ഗീകരണത്തിന്റെ അവലോകനവും, പുതുക്കലുമായി ബന്ധപ്പെട്ട പ്രക്രിയകളില്‍ തീരുമാനം കൈക്കൊള്ളുന്നതിനുള്ള അവകാശവും ഇതുവഴി ഇന്ത്യയ്ക്ക് ലഭിക്കും.
ദീന്‍ ദയാല്‍ ഉപാദ്ധ്യായ ജന്മശതാബ്ദി ആഘോഷങ്ങളുടെയും സ്വാമി വിവേകാനന്ദന്റെ ചിക്കാഗോ പ്രസംഗത്തിന്റെ നൂറ്റി ഇരുപത്തിയഞ്ചാം വാര്‍ഷികാഘോഷത്തിന്റെയും ഭാഗമായി സംഘടിപ്പിച്ച വിദ്യാര്‍ത്ഥി കണ്‍വെന്‍ഷനില്‍ പ്രധാനമന്ത്രി നടത്തിയ പ്രസംഗം

ദീന്‍ ദയാല്‍ ഉപാദ്ധ്യായ ജന്മശതാബ്ദി ആഘോഷങ്ങളുടെയും സ്വാമി വിവേകാനന്ദന്റെ ചിക്കാഗോ പ്രസംഗത്തിന്റെ 125-ാം വാര്‍ഷികാഘോഷത്തിന്റെയും ഭാഗമായി ന്യൂഡല്‍ഹിയിലെ വിജ്ഞാന്‍ഭവനില്‍ സംഘടിപ്പിച്ച വിദ്യാര്‍ത്ഥി കണ്‍വെന്‍ഷനെ പ്രധാനമന്ത്രി നരേന്ദ്രമോദി ഇന്ന് അഭിസംബോധന ചെയ്തു. നൂറ്റിയിരുപത്തിയഞ്ച് വര്‍ഷങ്ങള്‍ക്ക് മുമ്പ് ഇന്ന് 9/11 എന്ന് അറിയപ്പെടുന്ന ഇതേ ദിവസമാണ് ഇന്ത്യയില്‍ നിന്നുള്ള ഒരു യുവാവ് ചുരുക്കം ചില വാക്കുകള്‍ കൊണ്ട് ലോകത്തിന് ഏകത്വത്തിന്റെ ശക്തി കാട്ടികൊടുത്തതെന്ന് പ്രധാനമന്ത്രി അനുസ്മരിച്ചു. 1893ലെ 9/11 സ്‌നേഹത്തിന്റെ, പരസ്പരവിശ്വാസത്തിന്റെ, സാഹോദര്യത്തിന്റേതായിരുന്നുവെന്ന് അദ്ദേഹം കൂട്ടിച്ചേര്‍ത്തു. നമ്മുടെ സമൂഹത്തില്‍ കടന്നുകൂടിയ സാമൂഹിക വിപത്തുകള്‍ക്കെതിരെയാണ് സ്വാമി വിവേകാനന്ദന്‍ തന്റെ ശബ്ദമുയര്‍ത്തിയത്. കേവലം പൂജാവിധികള്‍ കൊണ്ട് മാത്രം ഒരാളെ ദൈവവുമായി അടുപ്പിക്കാനാവില്ലെന്ന് സ്വാമി വിവേകാനന്ദന്‍ പറഞ്ഞത് അനുസ്മരിച്ചുകൊണ്ട് ‘ജനസേവയാണ് പ്രഭുസേവ’ എന്ന് അദ്ദേഹം പറഞ്ഞിട്ടുണ്ടെന്നും പ്രധാനമന്ത്രി വ്യക്തമാക്കി. സ്വാമി വിവേകാനന്ദന്‍ വെറും പ്രബോധനങ്ങളില്‍ മാത്രം വിശ്വസിച്ചിരുന്ന വ്യക്തിയായിരുന്നില്ലെന്ന് പ്രധാനമന്ത്രി വ്യക്തമാക്കി. അദ്ദേഹത്തിന്റെ ആശയവും ആദര്‍ശനിഷ്ഠയുമാണ് രാമകൃഷ്ണ മിഷന്‍ എന്ന സ്ഥാപനത്തിന്റെ ചട്ടക്കൂടിന് വഴിതെളിച്ചതെന്നും അദ്ദേഹം ഓര്‍മ്മിപ്പിച്ചു. ഇന്ത്യയെ ശുചിയായി സൂക്ഷിക്കാന്‍ വിശ്രമമില്ലാതെ പണിയെടുക്കുന്നവരെ പരാമര്‍ശിച്ച പ്രധാനമന്ത്രി, അവരെപ്പോലെ വന്ദമാതരത്തിന്റെ ഊര്‍ജ്ജം ഉള്‍ക്കൊണ്ട മറ്റാരുമില്ലെന്നും വ്യക്തമാക്കി. സര്‍വകലാശാല തെരഞ്ഞെടുപ്പിന് വേണ്ടി പ്രചരണം നടത്തുന്ന വിദ്യാര്‍ത്ഥിസംഘടനകള്‍ ശുചിത്വത്തിന് കൂടുതല്‍ പ്രധാന്യം നല്‍കണമെന്ന് പ്രധാനമന്ത്രി നിര്‍ദ്ദേശിച്ചു. സ്ത്രീകളെ ബഹുമാനിക്കുന്നവര്‍ക്ക് മാത്രമേ സ്വാമി വിവേകാനന്ദന്റെ പ്രസംഗത്തിന്റെ തുടക്കത്തില്‍ പറഞ്ഞ് ” അമേരിക്കയിലെ സഹോദരി, സഹോരന്‍മാരെ” എന്ന വാക്കുകളുടെ ന്യായമായ ആദരവിന് അര്‍ഹതയുള്ളുവെന്ന് പ്രധാനമന്ത്രി ഓര്‍മ്മിപ്പിച്ചു. ജംഷഡ്ജി ടാറ്റയുമായി സ്വാമി വിവേകാനന്ദന്‍ നടത്തിയ എഴുത്തുകുത്തുകളില്‍ സ്വാമി ഇന്ത്യയുടെ സ്വാശ്രയത്വത്തത്തെക്കുറിച്ചുള്ള തന്റെ ആശങ്ക പ്രകടിപ്പിച്ചിരുന്നതായി പ്രധാനമന്ത്രി പറഞ്ഞു. അറിവും വൈദഗ്ധ്യവും ഒരുപോലെ പ്രധാനപ്പെട്ടതാണെന്ന് പ്രധാനമന്ത്രി കൂട്ടിചേര്‍ത്തു. ഇന്ന് ജനങ്ങള്‍ പറയുന്നുണ്ട് ഇരുപത്തിയൊന്നാം നൂറ്റാണ്ട് ഏഷ്യയുടെ നൂറ്റാണ്ടാണെന്ന് . എന്നാല്‍ വര്‍ഷങ്ങള്‍ക്ക് മുമ്പ് സ്വാമി വിവേകാനന്ദനാണ് ‘ ഏക ഏഷ്യ’ എന്ന സങ്കല്‍പ്പം മുന്നോട്ടുവച്ചതെന്നും, ലോകത്തിന്റെ പ്രശ്‌നങ്ങള്‍ക്കുള്ള പരിഹാരം ഏഷ്യയില്‍ നിന്നുണ്ടാകുമെന്ന് പറഞ്ഞത് അദ്ദേഹമാണെന്നും പ്രധാനമന്ത്രി ഓര്‍മ്മിപ്പിച്ചു. സൃഷ്ടികളുടെയും നൂതനാശയങ്ങളുടെയും പിറവിക്ക് സര്‍വകലാശാലകളെക്കാള്‍ മികച്ച മറ്റൊരു കേന്ദ്രമില്ലെന്ന് ചൂണ്ടിക്കാട്ടിയ പ്രധാനമന്ത്രി, ‘ഏക ഭാരണം, ശ്രേഷ്ട ഭാരതം’ എന്നതിന്റെ അന്തസത്ത ശക്തിപ്പെടുത്താന്‍ ഊര്‍ജ്ജം ശക്തിപ്പെടുത്തനായി ഒരു ദിവസം വിവിധ സംസ്ഥാനങ്ങളുടെ ഭാഷകളെയും സംസ്‌ക്കാരങ്ങളെയും ആഘോഷിക്കുന്നതിന് കാമ്പസുകള്‍ മാറ്റിവയ്ക്കണമെന്നും നിര്‍ദ്ദേശിച്ചു. ഇന്ത്യ മാറുകയാണ്, ആഗോളതലത്തില്‍ ഇന്ത്യയുടെ സ്ഥാനം ഉയരുകയാണ്, ഇതെല്ലാം ജനശക്തികൊണ്ടാണെന്നും പ്രധാനമന്ത്രി ചൂണ്ടിക്കാട്ടി. ”നിയമങ്ങള്‍ അനുസരിക്കു, അങ്ങനെയാണെങ്കില്‍ ഇന്ത്യ ഭരിക്കും” അദ്ദേഹം വിദ്യാര്‍ത്ഥി സമൂഹത്തെ ആഹ്വാനം ചെയ്തു.
ഭരണ പരിഷ്‌കാര രംഗത്ത് ഇന്ത്യ-ബ്രിട്ടണ്‍ സഹകരണം

ഭരണപരിഷ്‌കാര പൊതുഭരണ രംഗങ്ങളില്‍ സഹകരിക്കുന്നതിന് ഇന്ത്യയും, ബ്രിട്ടനും തമ്മില്‍ 2015 നവംബറില്‍ ഒപ്പ് വച്ച ധാരണാ പത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. സദ്ഭരണം ഉറപ്പാക്കല്‍, സേവനം നല്‍കുന്നതില്‍ ഉദ്യോഗസ്ഥ ഇടപെടല്‍ കുറയ്ക്കല്‍, ആവലാതി പരിഹാര സംവിധാനം, തദ്ദേശഭരണ സ്ഥാപനങ്ങളുടെ ഭരണ പരിഷ്‌കാരം, സാമൂഹ്യ സുരക്ഷിതത്വം ശക്തിപ്പെടുത്തല്‍, ദുരന്ത നിവാരണം, ഗവണ്‍മെന്റ് നടപടി ക്രമങ്ങളുടെ ഡിജിറ്റല്‍ വല്‍ക്കരണം തുടങ്ങിയ മേഖലകളില്‍ ആയിരിക്കും ഇരു രാജ്യങ്ങളും സഹകരിക്കുക.
പ്രധാനമന്ത്രി ജനങ്ങള്‍ക്ക് മഹാവീര്‍ ജയന്തി ആശംസകള്‍ നേര്‍ന്നു.

ന്യൂഡല്‍ഹി, ഏപ്രില്‍ 09, 2017, മഹാവീര്‍ ജയന്തി വേളയില്‍ പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ആശംസകള്‍ നേര്‍ന്നു. ” മഹാവീര്‍ ജയന്തി ആശംസകള്‍. തലമുറകള്‍ക്ക്് മാര്‍ഗ്ഗദര്‍ശനമായി തുടരുന്ന മഹാവീര്‍ ഭഗവാന്റെ ശ്രേഷ്്ഠ അധ്യാപനങ്ങള്‍ നാം അനുസ്മരിക്കുന്നു.” പ്രധാനമന്ത്രി പറഞ്ഞു.
രാജസ്ഥാനിലെ സിക്കർ ഖാട്ടു ശ്യാംജി ക്ഷേത്ര സമുച്ചയത്തിലുണ്ടായ തിക്കിലും തിരക്കിലും പെട്ട് സംഭവിച്ച മരണങ്ങളിൽ പ്രധാനമന്ത്രി അനുശോചിച്ചു

രാജസ്ഥാനിലെ സിക്കർ ഖാട്ടു ശ്യാംജി ക്ഷേത്ര സമുച്ചയത്തിലുണ്ടായ തിക്കിലും തിരക്കിലും പെട്ട് ജീവൻ നഷ്ടപ്പെട്ടതിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. പ്രധാനമന്ത്രി ട്വീറ്റ് ചെയ്തു : “രാജസ്ഥാനിലെ സിക്കറിൽ ഖാട്ടു ശ്യാംജി ക്ഷേത്ര സമുച്ചയത്തിലുണ്ടായ തിക്കിലും തിരക്കിലും പെട്ട് ജീവൻ നഷ്ടപ്പെട്ടതിൽ ദുഃഖമുണ്ട്. എന്റെ ചിന്തകൾ ദുഃഖിതരായ കുടുംബങ്ങളോടൊപ്പമാണ്. പരിക്കേറ്റവർ എത്രയും വേഗം സുഖം പ്രാപിക്കട്ടെയെന്ന് ഞാൻ പ്രാർത്ഥിക്കുന്നു.” –ND–
സിംഗപ്പൂര്‍ ഉപപ്രധാനമന്ത്രി ശ്രീ. തര്‍മന്‍ ഷണ്മുഖരത്‌നം പ്രധാനമന്ത്രിയെ സന്ദര്‍ശിച്ചു

സിംഗപ്പൂര്‍ ഉപപ്രധാനമന്ത്രി ശ്രീ. തര്‍മന്‍ ഷണ്മുഖരത്‌നം പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. സിംഗപ്പൂര്‍ പ്രധാനമന്ത്രി ശ്രീ. ലി സിയന്‍ ലൂങ് 2016 ഒക്ടോബറില്‍ നടത്തിയ ഇന്ത്യാസന്ദര്‍ശനം അനുസ്മരിച്ച പ്രധാനമന്ത്രി, അന്നത്തെ ഉച്ചകോടിയില്‍ കൈക്കൊണ്ട തീരുമാനങ്ങളില്‍ ഇരുഭാഗത്തുനിന്നും ഉണ്ടായ തുടര്‍നടപടികളെ അഭിനന്ദിച്ചു. ജി.എസ്.ടി. വിജയകരമായി നടപ്പാക്കിയതിനു പ്രധാനമന്ത്രിയെ ശ്രീ. ഷണ്മുഖരത്‌നം അഭിനന്ദിച്ചു. ഉഭയകക്ഷി ബന്ധത്തില്‍, വിശേഷിച്ച് സാമ്പത്തിക കാര്യങ്ങളില്‍, ഉണ്ടായിട്ടുള്ള പുരോഗതി അദ്ദേഹം പ്രധാനമന്ത്രിയോടു വിശദീകരിച്ചു. നിക്ഷേപം, നഗരവികസനം, വ്യോമഗതാഗതം, നൈപുണ്യവികസനം തുടങ്ങിയ മേഖലകളിലുള്ള ശക്തമായ ഉഭയകക്ഷി സഹകരണത്തെ പ്രധാനമന്ത്രി ശ്ലാഘിച്ചു. ബാങ്കിങ്, ഡിജിറ്റല്‍ ഫിനാന്‍സ്, ടൂറിസം, പുതുമ എന്നീ മേഖലകളില്‍ സഹകരിച്ചു പ്രവര്‍ത്തിക്കാനുള്ള സാധ്യതകളെക്കുറിച്ച് ഇരുനേതാക്കളും ചര്‍ച്ച ചെയ്തു.
ഡോ. ബാബാസാഹേബ് അംബേദ്ക്കര്‍ക്ക് അദ്ദേഹത്തിന്റെ നിര്‍വ്വാണ്‍ ദിവസത്തില്‍ പ്രധാനമന്ത്രിയുടെ ശ്രദ്ധാഞ്ജലി

പ്രധാനമന്ത്രി ശ്രീ. നരേന്ദ്ര മോദി ഡോ. ബാബാസാഹേബ് അംബേദ്ക്കര്‍ക്ക് അദ്ദേഹത്തിന്റെ നിര്‍വ്വാണ്‍ ദിവസത്തില്‍ ശ്രദ്ധാഞ്ജലി അര്‍പ്പിച്ചു. ”ഡോ. ബാബാസാഹേബ് അംബേദ്ക്കറെ അദ്ദേഹത്തിന്റെ നിര്‍വ്വാണ്‍ ദിവസത്തില്‍ ഞാന്‍ വണങ്ങുന്നു. രാഷ്ട്രത്തിന് നല്‍കിയ ശ്രേഷ്ഠമായ സേവനങ്ങള്‍ക്ക് ഇന്ത്യ എക്കാലവും ബാബാസാഹേബ് അംബേദ്ക്കറോട് നന്ദിയുള്ളതായിരിക്കും.”
മുഖ്യമന്ത്രിയെ പങ്കെടുപ്പിച്ചു നടത്തിയ ഉന്നതതല യോഗത്തില്‍ പ്രധാനമന്ത്രി ആന്ധ്രാപ്രദേശിലെ വരള്‍ച്ചയും ജലക്ഷാമവും വിലയിരുത്തി

ആന്ധ്രാപ്രദേശിന്റെ വിവിധ ഭാഗങ്ങളിലെ വരള്‍ച്ചയും ജലക്ഷാമവും വിലയിരുത്താന്‍ പ്രധാനമന്ത്രി ശ്രീ. നരേന്ദ്ര മോദിയുടെ നേതൃത്വത്തില്‍ ഉന്നതതലയോഗം നടന്നു. ആന്ധ്രാപ്രദേശ് മുഖ്യമന്ത്രി ശ്രീ. എന്‍.ചന്ദ്രബാബു നായിഡുവും ഉയര്‍ന്ന കേന്ദ്ര, സംസ്ഥാന ഗവണ്‍മെന്റ് ഉദ്യോഗസ്ഥരും പങ്കെടുത്തു. ദേശീയ ദുരിതാശ്വാസ നിധിയില്‍നിന്ന് 315.95 കോടി രൂപ സംസ്ഥാനത്തിനു കൈമാറി. സംസ്ഥാന ദുരിതാശ്വാസനിധിയിലേക്കുള്ള 2015-16ലെ കേന്ദ്രവിഹിതമായ 330 കോടി രൂപയ്ക്കു പുറമെയാണിത്. ഇതിലേക്കുള്ള 2016-17ലെ ആദ്യവിഹിതമായി 173.25 കോടി രൂപയും അനുവദിച്ചിട്ടുണ്ട്. വരള്‍ച്ച നേരിടാനുള്ള ശ്രമങ്ങളുടെ ഭാഗമായി സംസ്ഥാനത്തു ചെക്ക് ഡാമുകള്‍ നിര്‍മിക്കാനും ലിഫ്റ്റ് ഇറിഗേഷന്‍ പദ്ധതികള്‍ പുനരുജ്ജീവിപ്പിക്കാനും മൊബൈല്‍ സ്പ്രിങ്ക്‌ളര്‍ യൂണിറ്റുകള്‍ സ്ഥാപിക്കാനും നടത്തിവരുന്ന പ്രവര്‍ത്തനങ്ങള്‍ മുഖ്യമന്ത്രി വിശദീകരിച്ചു. മൈക്രോ-ഇറിഗേഷനില്‍ ഉണ്ടായ പുരോഗതിയും അദ്ദേഹം പരാമര്‍ശിച്ചു. 2022 ആകുമ്പോഴേക്കും 20 ലക്ഷം ഹെക്ടര്‍ സ്ഥലത്ത് മൈക്രോ ഇറിഗേഷന്‍ നടപ്പാക്കാനാണു പദ്ധതി. ആഗോലതലത്തിലെ ഉത്തമ മാതൃകകളെക്കുറിച്ചും ഈ രംഗത്തു നടക്കുന്ന ഗവേഷണങ്ങളെ കുറിച്ചുമൊക്കെ ചര്‍ച്ച ചെയ്യപ്പെട്ടു. മൈക്രോ ഇറിഗേഷന്‍ രംഗത്തുണ്ടാക്കിയ നേട്ടങ്ങളെ പ്രധാനമന്ത്രി പ്രശംസിച്ചു. മഹാരാഷ്ട്ര, ആന്ധ്രാപ്രദേശ്, ഗുജറാത്ത് എന്നീ സംസ്ഥാനങ്ങളില്‍ ഡ്രിപ് ഇറിഗേഷന്‍ സാമ്പത്തികമായി എന്തു മാറ്റത്തിനു വഴിവെച്ചു എന്നു പഠിക്കാന്‍ അദ്ദേഹം നിര്‍ദേശിച്ചു. ജലം ലാഭിക്കല്‍, വര്‍ധിച്ച ഉല്‍പാദനക്ഷമത, ഒപ്പം വളം, കീടനാശിനി, പണി എന്നിവയിലുണ്ടായ നേട്ടം തുടങ്ങിയ കാര്യങ്ങളെ അടിസ്ഥാനമാക്കി പഠിക്കാനാണു നിര്‍ദേശിച്ചത്. യൂറിയ ദുരുപയോഗം തടയാന്‍ വേപ്പെണ്ണ ഉപയോഗിക്കാനും നഗരങ്ങളിലെ ഖരമാലിന്യങ്ങളില്‍നിന്നുണ്ടാക്കുന്ന കംപോസ്റ്റിന് ടണ്ണിന് 1,500 രൂപ പ്രകാരം പ്രതിഫലം നല്‍കാനുമുള്ള പ്രധാനമന്ത്രിയുടെ തീരുമാനത്തെ പ്രകീര്‍ത്തിച്ച മുഖ്യമന്ത്രി, ഇതു മണ്ണിന്റെ ഫലഭൂയിഷ്ഠത നിലനിര്‍ത്താനും യൂറിയ മറ്റാവശ്യങ്ങള്‍ക്ക് ഉപയോഗിക്കുന്നതു തടയാനും സഹായകമാകുമെന്നു ചൂണ്ടിക്കാട്ടി. കൃഷിയിടങ്ങളിലെ ജലലഭ്യതയെക്കുറിച്ചും കൃഷിയെക്കുറിച്ചും അറിയാന്‍ എങ്ങനെയാണു സംസ്ഥാന ഗവണ്‍മെന്റ് സാങ്കേതികവിദ്യ ഉപയോഗപ്പെടുത്തുന്നതെന്നു മുഖ്യമന്ത്രി വിശദീകരിച്ചു. ഈ പരിഷ്‌കാരങ്ങളെ അഭിനന്ദിച്ച പ്രധാനമന്ത്രി, വിള ഇന്‍ഷുറന്‍സ് ഫലപ്രദമാക്കാന്‍ സാങ്കേതികവിദ്യ എങ്ങനെ ഉപയോഗപ്പെടുത്താമെന്നു പഠിക്കാന്‍ സംസ്ഥാന ഗവണ്‍മെന്റുമായി ചേര്‍ന്നു പ്രവര്‍ത്തിക്കുന്ന ദൗത്യസേന രൂപീകരിക്കാന്‍ നീതി ആയോഗിനോട് ആഹ്വാനം ചെയ്തു. കേന്ദ്രവും സംസ്ഥാനവും യോജിച്ചുപ്രവര്‍ത്തിക്കാനുള്ള തീരുമാനത്തോടെയാണു യോഗം അവസാനിച്ചത്.
ഭരണഘടനയുടെ 127 -ാം  ഭേദഗതി ബിൽ  ഇരുസഭകളിലും പാസാക്കിയതിനെ പ്രധാനമന്ത്രി അഭിനന്ദിച്ചു

ഭരണഘടനയുടെ 127 -ാം ഭേദഗതി ബിൽ ഇരുസഭകളിലും പാസായത് രാഷ്ട്രത്തിന്റെ ചരിത്രനിമിഷമെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു: "ഭരണഘടനയുടെ 127 -ാംഭേദഗതി ബിൽ ഇരുസഭകളിലും സഭകളിലും പാസായത് നമ്മുടെ രാഷ്ട്രത്തിന് ഒരു ചരിത്രനിമിഷമാണ്. ഈ ബിൽ സാമൂഹിക ശാക്തീകരണം വർദ്ധിപ്പിക്കുന്നു. പാർശ്വവത്കരിക്കപ്പെട്ട വിഭാഗങ്ങൾക്ക് അന്തസ്സും അവസരവും നീതിയും ഉറപ്പുവരുത്തുന്നതിനുള്ള നമ്മുടെ സർക്കാരിന്റെ പ്രതിബദ്ധതയും ഇത് പ്രതിഫലിപ്പിക്കുന്നു.
എഫ്.സി.ഐ.എല്ലിന്റെ ഗോരഖ്പൂര്‍ ആന്‍ഡ് സിന്ധ്രി യൂണിറ്റുകളുടെയും എച്ച്.യു.ആര്‍.എല്‍ വഴി എച്ച്.എഫ്.സി.എല്‍ ബറോണി യൂണിറ്റുകളുടെയും പുനരുദ്ധാരണത്തിന് ഭൂമി പാട്ടത്തിന് നല്‍കുതിനായി സൗജന്യ

കരാറും ഭൂമി പാട്ടക്കരാറും മന്ത്രിസഭ അംഗീകരിച്ചു > ഹിന്ദുസ്ഥാന്‍ ഉര്‍വാരക് ആന്‍ഡ് രാസായന്‍ ലിമിറ്റഡ് (എച്ച്.യു.ആര്‍.എല്‍)ന് ഭൂമി പാട്ടത്തിന് നല്‍കുന്നതിനും > ഫെര്‍ട്ടിലൈസര്‍ കോര്‍പ്പറേഷന്‍ ഓഫ് ഇന്ത്യ ലിമിറ്റഡിന്റെ (എഫ്.സി.ഐ.എല്‍.) ഗോരഖ്പൂരിലെയും സിന്ധ്രിയിലെയും യൂണിറ്റിന്റെയും എച്ച്.യു.ആര്‍.എല്‍. വഴി ഹിന്ദുസ്ഥാന്‍ ഫെര്‍ട്ടിലൈസര്‍ കോര്‍പ്പറേഷന്‍ ലിമിറ്റഡിന്റെ (എച്ച്.എഫ്.സി.എല്‍) ബറോണി യൂണിറ്റിന്റെയൂം പുനരുദ്ധാരണത്തിന് സൗജന്യകരാറും ഭൂമിപാട്ട കരാറും > എഫ്.സി.ഐല്ലും/എച്ച്.എഫ്‌സി.എല്ലും എച്ച്.യു.ആര്‍.എല്ലും തമ്മില്‍ ഗോരഖ്പൂര്‍, സിന്ധ്രി, ബറോണി പദ്ധതികള്‍ക്ക് ഏതെങ്കിലും കരാറുകള്‍ ഒപ്പിടുന്നുണ്ടെങ്കില്‍ കൂട്ടിച്ചേര്‍ക്കല്‍ കരാറും മറ്റ് കരാറുകളും അംഗീകരിക്കുന്നതിന് മന്ത്രിതല കമ്മിറ്റിയെ ചുമതലപ്പെടുത്തുതിനുമുള്ള നിര്‍ദ്ദേശം ഇന്നലെ പ്രധാനമന്ത്രി ശ്രീ. നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. നേട്ടം എഫ്.സി.ഐ.എല്‍./ എച്ച്.എഫ്.സി.എല്‍. എന്നിവയുടെ ഗോരഖ്പൂര്‍, സിന്ധ്രി, ബറോണി യൂണിറ്റുകളുടെ പുനരുദ്ധാരണത്തിലൂടെ വളംമേഖലയില്‍ വന്‍ നിക്ഷേപം ഉറപ്പാകും. ഈ യൂണിറ്റുകള്‍ കിഴക്കന്‍ ഇന്ത്യയുടെ സുപ്രധാനമായ അടിസ്ഥാനസൗകര്യ വികസനത്തിന് വേണ്ടി സ്ഥാപിക്കുന്ന ഗ്യാസ് പൈപ്പ്‌ലൈനായ ജഗദിഷ്പൂറ-ഹാല്‍ദിയ പൈപ്പ് ലൈനുകളുടെ സ്ഥിരതയുള്ള ഉപഭോക്തായി വര്‍ത്തിക്കും. ഇത് ഈ മേഖലയില്‍ തൊഴിലവസരങ്ങള്‍ സൃഷ്ടിക്കുകയും കിഴക്കന്‍ മേഖല/സംസ്ഥാനങ്ങളുടെ സാമ്പദ്ഘടനയെ ഉത്തേജിപ്പിക്കുകയും ചെയ്യും. ഈ വളം നിര്‍മാണ യൂണിറ്റുകളുടെ പുനരുദ്ധാരണം യൂറിയയുടെ ആഭ്യന്തര ഉല്‍പ്പാദനം വര്‍ദ്ധിപ്പിക്കുകയും അതിലൂടെ യൂറിയയിലെ സ്വയംപര്യാപ്തത ഉയര്‍ത്തുകയും ചെയ്യും. വിശദാംശങ്ങള്‍: > ഗോരഖ്പൂര്‍, സിന്ധ്രി, ബറോണി എന്നിവിടങ്ങളിലെ വളംനിര്‍മാണ പദ്ധതികള്‍ പുനുരുദ്ധരിക്കുന്നതിനായി എന്‍.ടി.പി.സി., ഐ.ഒ.സി.എല്‍., സി.ഐ.എല്‍., എഫ്.സി.ഐ.എല്‍./എച്ച്. എഫ്.സി.എല്‍. എന്നിവചേര്‍ന്ന് 2016 ജൂണില്‍ രൂപീകരിച്ച ഒരു സംയുക്ത കമ്പനിയാണ് എച്ച്.യു.ആര്‍.എല്‍. > ഈ മൂന്നു മേഖലകളില്‍ വളംനിര്‍മാണ പദ്ധതികള്‍ ആരംഭിക്കുന്നതിന് എച്ച്.യു.ആര്‍.എല്ലിനെ സഹായിക്കുന്നതിനായി എച്ച്.യു.ആര്‍.എല്‍., എഫ്.സി.ഐ.എല്‍./എച്ച്.എഫ്‌സി.എല്‍. എന്നിവയുമായി പാട്ടക്കരാര്‍ ഒപ്പിടേണ്ടതുണ്ട്. ഭൂമിയുടെ പാട്ടക്കാലാവധി 55 വര്‍ഷമായിരിക്കും. > പാട്ടക്കാരന്‍ (എച്ച്.യു.ആര്‍.എല്‍.) പ്രതിവര്‍ഷം ഒരു ലക്ഷം രൂപയുടെ നാമമാത്രമായ പാട്ടത്തുക പാട്ടത്തിന് നല്‍കുന്ന വ്യക്തിക്ക് (എഫ്.സി.ഐ.എല്‍./എച്ച്.എഫ.സി.എല്‍.) നല്‍കണം. > എഫ്.സി.ഐ.എല്ലിന്റെ സിന്ധ്രി, ഗോരഖ്പൂര്‍ എന്നിവയ്ക്കും എച്ച്.എഫ്.സി.എല്ലിന്റെ ബറോണിയുമുള്‍പ്പെടെയുള്ള മൂന്നു പദ്ധതികള്‍ക്കായുള്ള സൗജന്യകരാര്‍ എഫ്.സി.ഐ.എല്‍./എച്ച്.എഫ്.സി.എല്ലും എച്ച്.യു.ആര്‍.എല്ലും(ആനുകൂല്യം പറ്റുന്നയാള്‍) തമ്മിലാണ് ഏര്‍പ്പെടേണ്ടത്. പൂര്‍ണമായ രൂപകല്‍പ്പന, എഞ്ചിനീയറിംഗ്, നിര്‍മാണം, സംഭരണം പരിശോധന, പൂര്‍ത്തിയാക്കല്‍, വളംനിര്‍മ്മാണ പ്ലാന്റുകളുടെ നടപ്പാക്കലും പരിപാലനവും അവയുടെ ഉല്‍പ്പന്നങ്ങള്‍ വിപണനം ചെയ്യുക എന്നിവയ്ക്കുളള പൂര്‍ണ്ണ അവകാശം നല്‍കുന്നതിനായാണ് കരാര്‍. > എച്ച്.യു.ആര്‍.എല്ലും പ്രത്യേക പദ്ധതിക്കായി പാട്ടത്തിന് നല്‍കുന്നവരുടെ പ്രതിനിധികളും എഫ്.സി.ഐ.എല്‍./എച്ച്.എഫ്.സി.എല്‍. എന്നിവര്‍ ഉള്‍പ്പെടുന്ന ത്രികക്ഷകരാറാണ് കൂട്ടിച്ചേര്‍ക്കല്‍ കരാര്‍. എച്ച്.യു.ആര്‍.എല്ലിനു പണം ലഭിക്കുന്നതിനായി ഭൂമി ഭൂമി അനുവദിച്ചുനല്‍കുന്നത് ഓരോ പദ്ധതിക്കും പാട്ടത്തിന് നല്‍കിയവരുമായി കൂടിയാലോചിച്ചശേഷം മാത്രമേ പാടുള്ളൂ.
ലെബനനില്‍ ബെയ്‌റൂട്ട് നഗരത്തിലുണ്ടായ വന്‍ സ്‌ഫോടനത്തില്‍ പ്രധാനമന്ത്രി നടുക്കം രേഖപ്പെടുത്തി

ലെബനനിലെ ബെയ്‌റൂട്ട് നഗരത്തിലുണ്ടായ വന്‍ സ്‌ഫോടനത്തില്‍ പ്രധാനമന്ത്രി ശ്രീ നരേന്ദ്രമോദി നടുക്കവും ദുഃഖവും രേഖപ്പെടുത്തി. ”ജനങ്ങളുടെ ജീവനും സ്വത്തിനും നഷ്ടമുണ്ടാക്കുന്നതിലേക്ക് നയിച്ച ബെയ്‌റൂട്ട് നഗരത്തിലുണ്ടായ വലിയ സ്‌ഫോടനം ഞെട്ടിക്കുകയും സങ്കടമുണ്ടാക്കുകയും ചെയ്തു. ഞങ്ങളുടെ ചിന്തകളും പ്രാര്‍ത്ഥനകളും മരണപ്പെട്ടവരുടെ കുടുംബത്തോടൊപ്പവും പരുക്കേറ്റവരുടെയൊപ്പവും ഉണ്ടാകും” പ്രധാനമന്ത്രി പറഞ്ഞു.
കല്‍ക്കരി, ഖനന മേഖലയെ ഉത്തേജിപ്പിക്കുന്നതിനായി പ്രധാനമന്ത്രി മോദി യോഗം വിളിച്ചു

കോവിഡ്- 19ന്റെ പശ്ചാത്തലത്തില്‍ സമ്പദ് വ്യവസ്ഥയ്ക്ക് ഉത്തേജനം പകരുന്നതിനായി കല്‍ക്കരി, ഖനന മേഖലയില്‍ സാമ്പത്തിക പരിഷ്‌കാരങ്ങള്‍ നടപ്പാക്കുന്നതിനായി പ്രധാനമന്ത്രി നരേന്ദ്ര മോദി വിശദമായ യോഗം നടത്തി. ആഭ്യന്തര സ്രോതസ്സുകളില്‍നിന്ന് എളുപ്പത്തില്‍ ആവശ്യത്തിനു ധാതുവിഭവങ്ങള്‍ കണ്ടെത്തുകയെന്നത് ഉറപ്പുവരുത്തുന്നതിനും പര്യവേക്ഷണം വര്‍ധിപ്പിക്കുന്നതിനും നിക്ഷേപം ആകര്‍ഷിക്കുന്നതിനും ആധുനിക സാങ്കേതിക വിദ്യ ഉപയോഗപ്പെടുത്തുന്നതിനും സുതാര്യവും ഫലപ്രദവുമായ നടപടിക്രമങ്ങളിലൂടെ കൂടുതല്‍ തൊഴിലവസരം സൃഷ്ടിക്കുന്നതിനും തേടേണ്ട വഴികള്‍ ചര്‍ച്ച ചെയ്തു. കൂടുതല്‍ ബ്ലോക്കുകള്‍ ലേലംചെയ്യുക, ലേലങ്ങളില്‍ കൂടുതല്‍ പങ്കാളിത്തം ഉറപ്പാക്കുക, ധാതുവിഭവങ്ങളുടെ ഉല്‍പാദനം വര്‍ധിപ്പിക്കുക, ഖനനച്ചെലവും കടത്തുകൂലിയും കുറയ്ക്കുക, ബിസിനസ് ചെയ്യുന്നത് എളുപ്പമാക്കുക, പരിസ്ഥിതി സൗഹൃദപരമായ വികസനത്തിലൂടെ കാര്‍ബണ്‍ ഫുട്പ്രിന്റ് കുറയ്ക്കുക തുടങ്ങിയ കാര്യങ്ങളും ചര്‍ച്ച ചെയ്യപ്പെട്ടു. ലേലത്തിന്റെ ഘടനയില്‍ പരിഷ്‌കാരം വരുത്തുന്നതുമായി ബന്ധപ്പെട്ട പ്രശ്‌നങ്ങള്‍, ഫലപ്രദമായ സ്ഥാപനപരമായ സജ്ജീകരണങ്ങള്‍, പര്യവേക്ഷണത്തിലും ഖനനത്തിലും സ്വകാര്യമേഖലയുടെ പങ്കാളിത്തം, പൊതുമേഖല കൂടുതല്‍ മല്‍സരക്ഷമത ഉള്ളതാക്കല്‍, ധാതു വികസന ഫണ്ട് വഴി സമൂഹ വികസന പ്രവര്‍ത്തനങ്ങള്‍ വിപുലപ്പെടുത്തല്‍ തുടങ്ങിയ കാര്യങ്ങളും ചര്‍ച്ച ചെയ്തു. ആഭ്യന്തര വിതരണത്തിനു കടല്‍മാര്‍ഗം ഉപയോഗപ്പെടുത്തുന്നത് ഉള്‍പ്പെടെ ധാതുക്കള്‍ കടത്തുന്നതിനുള്ള അടിസ്ഥാന സൗകര്യം മെച്ചപ്പെടുന്നതും ചര്‍ച്ച ചെയ്തു. ഖനികളില്‍നിന്നു റയില്‍വേ കേന്ദ്രങ്ങള്‍ വരെയുള്ള ഫലപ്രദവും പരിസ്ഥിതി സൗഹൃദപരവുമായ കണക്റ്റിവിറ്റി വര്‍ധിപ്പിക്കുന്നതും റെയില്‍ വാഗണുകളില്‍ ഓട്ടോമാറ്റിങ് ലോഡിങ്, കല്‍ക്കരി വാതകവല്‍ക്കരണവും ദ്രവവല്‍ക്കരണവും, കല്‍ക്കരി അടിസ്ഥാനമാക്കിയുള്ള മീഥേന്‍ പര്യവേക്ഷണം എന്നീ മേഖലകളുടെ പരിഷ്‌കരണവും ചര്‍ച്ച ചെയ്തു. തൊഴിലവസരങ്ങള്‍ വര്‍ധിപ്പിക്കുന്നതിലും വളര്‍ച്ച പ്രോല്‍സാഹിപ്പിക്കുന്നതിലും ഖനി മേഖലയുടെ സംഭാവനകള്‍ പ്രധാനമന്ത്രി വിലയിരുത്തി. ധാതുക്കളുടെ ഉല്‍പാദനത്തിലും ആഭ്യന്തര സംസ്‌കരണത്തിലും രാജ്യത്തിനുള്ള സ്വാശ്രയത്വം മെച്ചപ്പെടുത്തുന്നതിന് അദ്ദേഹം ഊന്നല്‍ നല്‍കി. ധാതു മേഖല രാജ്യാന്തര നിലവാരത്തിലേക്ക് ഉയരണമെന്നും അതിനു കര്‍മപദ്ധതി തയ്യാറാക്കണമെന്നും ശ്രീ. മോദി ഉപദേശിച്ചു. ഖനനം ഫലപ്രദമാക്കുന്നതിനായി ആധുനിക സാങ്കേതിക വിദ്യ ഉപയോഗപ്പെടുത്തണമെന്ന് അദ്ദേഹം ആഹ്വാനംചെയ്തു. ക്ലിയറന്‍സ് വൈകുന്നത് ഒഴിവാക്കാന്‍ നടപടി കൈക്കൊള്ളണമെന്നും സമ്പദ്‌വ്യവസ്ഥയ്ക്ക് ഉത്തേജനം പകരുന്നതിനായി സ്വകാര്യ നിക്ഷേപം വര്‍ധിപ്പിക്കുന്നതിനു സംസ്ഥാനങ്ങളുമായുള്ള പങ്കാളിത്തത്തോടെ പ്രവര്‍ത്തിക്കണമെന്നും നിര്‍ദേശിക്കുകയും ചെയ്തു. രാജ്യത്ത് ഈ വര്‍ഷം വലിയ അളവു കല്‍ക്കരിശേഖരം ഉണ്ടെന്നിരിക്കെ, തെര്‍മല്‍ കോള്‍ ഇറക്കുമതിക്കു പകരംവഴി തേടാന്‍ പ്രധാനമന്ത്രി നിര്‍ദേശം നല്‍കി.
അന്താരാഷ്ട്ര നഴ്‌സസ് ദിനത്തില്‍ നഴ്സുമാര്‍ക്ക് നന്ദി പറഞ്ഞ് പ്രധാനമന്ത്രി

അന്താരാഷ്ട്ര നഴ്‌സസ് ദിനത്തില്‍ നഴ്സുമാരുടെ സേവനങ്ങള്‍ക്കു പ്രധാനമന്ത്രി ശ്രീ. നരേന്ദ്ര മോദി നന്ദി അറിയിച്ചു ”നമ്മുടെ ഭൂമിയെ ആരോഗ്യത്തോടെ നിലനിര്‍ത്തുന്നതിനായി സദാ സമയവും കര്‍മ്മനിരതരായിരിക്കുന്ന നഴ്‌സുമാരോട് നന്ദി പ്രകടിപ്പിക്കുന്നതിനായുള്ള ഒരു സവിശേഷ ദിവസമാണ് അന്താരാഷ്ട്ര നഴ്‌സസ് ദിനം. നിലവില്‍, കോവിഡ് 19 നെ പരാജയപ്പെടുത്തുന്നതിനായുള്ള മഹത്തായ പ്രവര്‍ത്തനമാണ് അവര്‍ നടത്തുന്നത്. നഴ്സുമാരോടും അവരുടെ കുടുംബങ്ങളോടും നാം അങ്ങേയറ്റം കടപ്പെട്ടിരിക്കുന്നു. ഫ്ളോറന്‍സ് നൈറ്റിംഗേളില്‍ നിന്ന് പ്രചോദനം ഉള്‍ക്കൊണ്ട്, നമ്മുടെ കഠിനാധ്വാനികളായ നഴ്സിംഗ് ജീവനക്കാര്‍ അന്യൂനമായ അനുകമ്പയുടെ മൂര്‍ത്തീഭാവങ്ങളായി മാറിയിരിക്കുന്നു. ഇന്ന്, നേഴ്സുമാരുടെ ക്ഷേമത്തിനായുള്ള നടപടികള്‍ തുടരുന്നതിലും ഈ മേഖലയിലെ അവസരങ്ങളില്‍ ശ്രദ്ധചെലുത്തുന്നതിലുമുള്ള നമ്മുടെ പ്രതിജ്ഞാബദ്ധത ഊട്ടിയുറപ്പിക്കുകയാണ്. അതുകൊണ്ടു തന്നെ പരിചരണം നല്‍കുന്നവരുടെ അപര്യാപ്ത ഉണ്ടാകില്ല” – പ്രധാനമന്ത്രി പറഞ്ഞു.
എഫ്.എ.പി.ഐ.സി ഉച്ചകോടിക്കെത്തിയ പ്രതിനിധികളെ പ്രധാനമന്ത്രി സ്വാഗതം ചെയ്തു

ഫോറം ഫോര്‍ ഇന്ത്യ പസഫിക്ക് ഐലന്‍ഡ് കോര്‍പ്പറേഷന്‍ (എഫ്.എ.പി.ഐ.സി) ഉച്ചക്കോടിക്കായി ഇന്ത്യയിലെത്തിയ നേതാക്കളെയും പ്രതിനിധികളെയും പ്രധാനമന്ത്രി ശ്രീ. നരേന്ദ്ര മോദി സ്വാഗതം ചെയ്തു. ഉച്ചകോടിയെ വളരെ പ്രതീക്ഷയോടെയാണ് നോക്കിക്കാണുന്നതെന്നും പസഫിക് ദ്വീപ് രാഷ്ട്രങ്ങളുമായുള്ള ഇന്ത്യയുടെ ബന്ധത്തെ ഇത് ശക്തിപ്പെടുത്തുമെന്നും പ്രധാനമന്ത്രി പറഞ്ഞു.
ഇന്ത്യാ മൊബൈല്‍ കോണ്‍ഗ്രസ് 2020നെ പ്രധാനമന്ത്രി നാളെ അഭിസംബോധന ചെയ്യും

വെര്‍ച്ച്വല്‍ ഇന്ത്യാ മൊബൈല്‍ കോണ്‍ഗ്രസ് (ഐ.എം.സി) 2020ല്‍ ഡിസംബര്‍ 08 രാവിലെ 8.45ന് പ്രധാനമന്ത്രി ശ്രീ നരേന്ദ്രമോദി ഉദ്ഘാടന അഭിസംബോധന നടത്തും. ഇന്ത്യാ ഗവണ്‍മെന്റിന്റെ ടെലികമ്മ്യൂണിക്കേഷന്‍ വകുപ്പും സെല്ലുലാര്‍ ഓപ്പറേഷന്‍സ് ഓഫ് ഇന്ത്യ (സി.ഒ.എ.ഐ)യും സംയുക്തമായാണ് ഐ.എം.സി 2020 സംഘടിപ്പിക്കുന്നത്. 2020 ഡിസംബര്‍ 8 മുതല്‍ 10 വരെയായിരിക്കും ഇത് നടക്കുക. ഐ.എം.സി 2020നെക്കുറിച്ച് ''ഉൾക്കൊള്ളുന്ന നവീകരണം- സമര്‍ത്ഥവും സുരക്ഷിതവും, സുസ്ഥിരവും'' എന്നതാണ് ഐ.എം.സി 2020യുടെ ആശയം. 'ആത്മനിര്‍ഭര്‍ഭാരത്, ഡിജിറ്റല്‍ സംശ്ലേഷണത, സുസ്ഥിര വികസനം, സംരംഭകത്വവും നൂതനാശയവും' എന്നിവ പ്രോത്സാഹിപ്പിക്കുകയെന്ന പ്രധാനമന്ത്രിയുടെ വീക്ഷണത്തെ സംയോജിപ്പിക്കുകയാണ് ഇതിന്റെ ലക്ഷ്യം. വിദേശത്തുനിന്നും പ്രാദേശികമായും നിക്ഷേപങ്ങള്‍ കൊണ്ടുവരിക, ടെലികോമിലേയും ഉയര്‍ന്നുവരുന്ന സാങ്കേതിക മേഖലകളിലും ഗവേഷണ വികസനങ്ങള്‍ പ്രോത്സാഹിപ്പിക്കുകയെന്നതും ഇതിന്റെ ലക്ഷ്യമാണ്. വിവിധ മന്ത്രാലയങ്ങള്‍, ടെലികോം സി.ഇ.ഒമാര്‍, ആഗോള സി.ഇ.ഒമാര്‍, 5ജി, നിര്‍മ്മിത ബുദ്ധി (എ.ഐ), ഇന്റര്‍നെറ്റ് ഓഫ് തിംഗ്‌സ്, ഡാറ്റാ അനാലിറ്റിക്‌സ്, ക്ലൗഡ് ആൻ്റ് എഡ്ജ് കമ്പ്യൂട്ടിംഗ്, ബ്ലോക്ക്‌ചെയിന്‍, സൈബര്‍ സുരക്ഷ, സ്മാര്‍ട്ട് സിറ്റികള്‍, ഓട്ടോമേഷന്‍ എന്നിവയിലെ യിലെ ഡൊമൈന്‍ വിദഗ്ധന്മാരും ഐ.എം.സി 2020ല്‍ പങ്കെടുക്കും.
ചണ്ഡീഗഢ് ഐ.ഐ.എസ്.ഡബ്ല്യു.സി ഗവേഷണകേന്ദ്രത്തിന്റെ 13,111.55 ചതുരശ്ര മീറ്റര്‍ സ്ഥലം ഹുഡയ്ക്കു കൈമാറുന്നതിനു മന്ത്രിസഭയുടെ അനുമതി

ചണ്ഡീഗഢ് ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് സോയില്‍ ആന്‍ഡ് വാട്ടര്‍ കണ്‍സര്‍വേഷന്‍ (ഐ.ഐ.എസ്.ഡബ്ല്യു.സി.) ഗവേഷണകേന്ദ്രത്തിന്റെ 13,111.55 ചതുരശ്ര മീറ്റര്‍ സ്ഥലം പഞ്ച്കുള മാന്‍സ ദേവി സമുച്ചയ(എം.ഡി.സി.)ത്തില്‍ 60 മീറ്റര്‍ അനുബന്ധ റോഡ് നിര്‍മിക്കുന്നതിനായി ഹരിയാന നഗരവികസന അതോറിറ്റി(ഹുഡ)ക്കു കൈമാറുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭ അനുമതി നല്‍കി. താഴെ പറയുന്ന വ്യവസ്ഥകള്‍ക്കനുസരിച്ചായിരിക്കും കൈമാറ്റം. എ) ഐ.ഐ.എസ്.ഡബ്ല്യു.സി. ഗവേഷണകേന്ദ്രത്തിന്റെ 13,290.30 ചതുരശ്ര മീറ്റര്‍ സ്ഥലം നിലവിലുള്ള കലക്ടര്‍ നിരക്കില്‍ ഹുഡയ്ക്കു കൈമാറും. ബി) ഹുഡയുടെ കയ്യിലുള്ള 178.75 ചതുരശ്ര മീറ്റര്‍ സ്ഥലം ഐ.ഐ.എസ്.ഡബ്ല്യു.സി. ഗവേഷണകേന്ദ്രത്തിനു കൈമാറും. സി) ഐ.ഐ.എസ്.ഡബ്ല്യു.സി. ഗവേഷണകേന്ദ്രവും ഹുഡയും തമ്മില്‍ 410 ചതുരശ്ര മീറ്റര്‍ സ്ഥലം വച്ചുമാറും. പഞ്ച്കുള എം.ഡി.സിയില്‍ അനുബന്ധ റോഡുണ്ടാക്കാന്‍ ഗവണ്‍മെന്റ് ഭൂമി കൈമാറുന്നത് ഈ പ്രദേശത്തെ വളര്‍ച്ചയും വികസനവും വര്‍ധിപ്പിക്കുകയും കൂടുതല്‍ തൊഴിലവസരങ്ങള്‍ സൃഷ്ടിക്കുകയും ചെയ്യും. സാമ്പത്തികവളര്‍ച്ച പ്രോല്‍സാഹിപ്പിക്കുന്നതിനായി അടിസ്ഥാന സൗകര്യ വികസനം ഉറപ്പാക്കാനുള്ള ഗവണ്‍മെന്റിന്റെ ശ്രമങ്ങളുടെ ഭാഗമാണു പദ്ധതി.
ത്രിപുരയുടെ സംസ്ഥാന രൂപീകരണ ദിനത്തില്‍ പ്രധാനമന്ത്രിയുടെ  ആശംസ

പ്രധാനമന്ത്രി ശ്രീ. നരേന്ദ്ര മോദി ത്രിപുരയുടെ സംസ്ഥാന രൂപീകരണ ദിനത്തോടനുബന്ധിച്ച് ജനങ്ങള്‍ക്ക് ആശംസകള്‍ നേര്‍ന്നു. ”ത്രിപുരയുടെ ശ്രേഷ്ഠമായ പാരമ്പര്യങ്ങളിലും, ദേശീയ വികസനത്തിന് നല്‍കിയ സംഭാവനകളിലും ഞങ്ങള്‍ അഭിമാനിക്കുന്നു. അദ്ധ്വാനശീലത്തിന് പേരുകേട്ടവരാണ് ഇവിടെയുള്ള ജനങ്ങള്‍. ത്രിപുരയിലെ ജനങ്ങളുടെ തുടര്‍ച്ചയായ അഭിവൃദ്ധിക്കും ക്ഷേമത്തിനും വേണ്ടി ഞാന്‍ പ്രാര്‍ത്ഥിക്കുന്നു.” പ്രധാനമന്ത്രി ട്വിറ്ററില്‍ കുറിച്ചു.
ബംഗ്ലാദേശ് വിദേശകാര്യ മന്ത്രി പ്രധാനമന്ത്രിയെ  സന്ദർശിച്ചു

ബംഗ്ലാദേശ് വിദേശകാര്യ മന്ത്രി ഡോ. എ.കെ. അബ്ദുൽ മൊമെൻ ന്യൂ ഡൽഹിയിൽ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദർശിച്ചു. വിദേശകാര്യ മന്ത്രിയായി ചുമതലയേറ്റത്തിൽ പ്രധാനമന്ത്രി ഡോ. മൊമനെ അഭിനന്ദിച്ചു. തന്റെ പ്രഥമ വിദേശ സന്ദർശന ലക്ഷ്യസ്ഥാനമായി ഇന്ത്യയെതിരഞ്ഞെടുത്തതിനെ അദ്ദേഹത്തെ ശ്ലാഖിച്ചു. ഉഭയകക്ഷി ബന്ധങ്ങളിൽ അടുത്തിടെയുണ്ടായ വികാസങ്ങൾ ഡോ. അബ്ദുൽ മൊമെൻ പ്രധാനമന്ത്രിയെ ധരിപ്പിച്ചു ഇന്ത്യ-ബംഗ്ളാദേശ് ബന്ധങ്ങൾ കഴിഞ്ഞ കുറേ വർഷങ്ങളായി ഉയർച്ചയുടെ പാതയിലാണെന്ന് പ്രധാനമന്ത്രി പറഞ്ഞു. പ്രധാനമന്ത്രി ഷെയ്ഖ് ഹസീനയുടെ പുതിയ ഭരണ കാലത്തു് ഈ മുന്നേറ്റം കെട്ടിപ്പടുക്കാൻ ബംഗ്ലാദേശുമൊത്തു് പ്രവർത്തിക്കാനുള്ള ഇന്ത്യയുടെ പ്രതിബദ്ധത പ്രധാനമന്ത്രി ആവർത്തിച്ചു വ്യക്തമാക്കി.